Točno je. Ujutro radim u školi, a poslije sam u zatvoru u Vukomercu. No, sve je zakonito i za to imam sve potrebne dozvole – odgovorio nam je na pitanje Tomislav Polanović, ravnatelj Osnovne škole Ksavera Šandora Gjalskog u Zaboku.

Iako to većinu ljudi čudi, Polanović kaže da u svemu nema ništa spornog, a sve je potkrijepio dokumentacijom iz koje je vidljivo da ne samo što mu je nakon što je pravomoćno osuđen na šest mjeseci zatvora jer je skrivio prometnu nesreću sa smrtnom posljedicom, dopušten rad u školi, već mu je dopušteno i da na svom radnom mjestu ravnatelja radi i dok je zatvorenik.

Dvoje mrtvih

To konkretno znači da je Tomislav Polanović u zatvoru, trenutačno u Vukomercu, odakle u 6.30 kreće na posao u Zabok. Za dolazak na posao ima sat i pol vremena, nakon toga je od 8 do 16 sati u školi i nakon toga ponovo ima sat i pol vremena za vraćanje u zatvor. Troškove prijevoza snosi sam i putuje svojim automobilom. – S obzirom na prirodu posla, kad moram izići iz škole javim se telefonski, kao i kad se vratim – kaže Polanović. Nesreća za koju je osuđen dogodila se u prosincu 2004., a u njoj je jedna osoba na mjestu poginula, a druga preminula od ozljeda. Polanović nam je objasnio, a sve to nam je potvrđeno i u Ministarstvu znanosti, obrazovanja i sporta, da su u ovom slučaju samo iskorištena zakonska prava. Tako je zatražio mišljenje Ministarstva i dobio odgovor da po Zakonu o izvršavanju kazne zatvora „ne postoji zakonska zapreka da radnik koji nije počinio neko od kaznenih djela čije počinjenje ima za posljedicu zabranu rada u školskoj ustanovi, uz pristanak škole kao poslodavca i odobrenje Središnjeg ureda Uprave za zatvorski sustav, nastavi s obavljanjem poslova u školi za vrijeme izvršavanja kazne zatvora.“ Polanović ima pristanak i Školskog odbora i odobrenje spomenutog ureda i po sklopljenom ugovoru njegova plaća za vrijeme služenja kazne uplaćuje se Ministarstvu pravosuđa, koje zatim 25 posto uplaćuje njemu. Iz Ministarstva obrazovanja dodatno nam je javljeno da, iako je pravno sve u redu, postoji mogućnost da ministar inicijativom utječe na to da se od takvih mogućnosti izuzmu zaposleni u prosvjeti.

Odgoda služenja

Iako se na služenje kazne trebao javiti u ožujku, Polanović je zatražio, i dobio, odgodu zbog zdravstvenih razloga, a i zbog neodgodivih poslova odnosno činjenice da je školska godina bila u tijeku, do 15. srpnja. Na izdržavanje se javio ranije, 4. srpnja i za vrijeme koje je proveo u Remetincu koristio je godišnji odmor, a kasnije je premješten u Vukomerec i od 12. kolovoza odande redovito dolazi na posao. Kazna mu istječe u utorak.